L'Ajuntament ofereix l’Escola d’Estiu 2025
23 de maig de 2025

• Les preinscripcions s'obriran el dimarts 27 de maig i s'impartirà de l'1 al 31 de juliol.

L'edició 2025 de l'Escola d'Estiu obrirà les preinscripcions els dies 27, 28 i 29 de maig, dins del programa de l'Eliana Concilia, que té com a objectiu oferir a les famílies elianeres una programació alternativa d'oci i entreteniment per als menors de 3 a 14 anys durant els matins de juliol i coincidint amb l'arribada de les vacances escolars.

D'aquesta manera, l'oferta, que s'impartirà entre l'1 i el 31 de juliol, inclou l'Aula Concilia Menuda, de 3 a 5 anys, i l'Aula Concilia Kids, per a les edats compreses entre els 6 i els 14 anys, amb diverses activitats. El lloc de celebració serà en el col·legi Verge de Carme, l'Escola d'Adults, el Centre Sociocultural i altres instal·lacions municipals, amb horari de dilluns a divendres de 9 a 13.00 hores.

Després del període de preinscripció, es farà públic el llistat provisional d'admesos a partir del 9 de juny i es publicarà la llista definitiva la setmana del 16 al 20 de juny. Tota la informació detallada i l'accés a la preinscripció es poden consultar en l’enllaç següent.

Les sol·licituds es podran presentar de manera telemàtica en la Seu Electrònica de l'Ajuntament, en l'apartat Tràmits destacats, o presencialment al Centre Sociocultural, amb cita prèvia que es facilitarà segons ordre d'arribada a la instal·lació municipal, en horari de 9 a 14 i de 16 a 18 els dies 27 i 28 de maig i de 9 a 14 el 29 de maig.

La inscripció es formalitzarà amb el pagament de la matrícula, de 32,97 euros, una vegada publicada la llista d'admesos, mitjançant el document de autoliquidació disponible en la Seu Electrònica. Les places són limitades i tindran preferència els menors i progenitors empadronats a l'Eliana abans de l'1 de gener d'enguany i aquells que, encara no estant empadronats, els seus progenitors o tutors exercisquen la seua activitat laboral en el municipi. També tindran prioritat les unitats familiars amb necessitats especials de conciliació o inclusió.

Totes les activitats estan subvencionades pel Pla Corresponsables-l'Eliana Concilia, finançat pel Ministeri d'Igualtat. La regidora d'Educació i Infància, Eva Santafé, ha destacat la importància de la conciliació familiar i laboral en períodes vacacionals i la necessitat de facilitar que qualsevol persona treballadora puga mantindre al mateix temps una carrera professional plena i alhora exercir el seu dret a cura de la seua família.